梅尧臣
还吴长文舍人诗卷
松液化茯苓，又因为琥珀。
遇物必得形，毛发曾不隔。
君子亦豹变，其文蔚可觌。
今者逢吴侯，满腹贮经籍。
喷吐五色霓，自堪垂典册。
诗教始二南，皆著贤圣迹。
後世竟翦裁，破碎随刀尺。
我辈强追仿，画龙成蜥蜴。
有唐文最盛，韩伏甫与白。
甫白无不包，甄陶咸所索。
侯初守二郡，山水多助益。
升高觞嘉宾，赋笔速鹰翮。
葺书成大轴，许我观琮璧。
真物固易辨，恨无百金易。
借从怀袖归，诵玩废朝夕。
譬如游国都，惝怳失阡陌。
苦吟三十年，所获唯巾帼。
岂比夸受降，甲斋熊耳积。
重见元和风，珠玉敌海舶。
自惭寒饿为，何张空避席。